**ELŐTERJESZTÉS**

**Szombathely Megyei Jogú Város Közgyűlésének**

**2024. február 29-i ülésére**

**Javaslat a fizetőparkolók működésének és igénybevételének rendjéről szóló 21/2012. (V.10.) önkormányzati rendelet módosítására**

A SZOVA Nonprofit Zrt., mint a szombathelyi fizetőparkolási rendszer üzemeltetője megvizsgálta annak lehetőségét, hogy a Szent Márton u. 51. számú 27 lakásos társasház lakóinak parkolási problémáit miként lehetne enyhíteni.

Jelenleg a nevezett társasház melletti parkolóban (6583/2 HRSZ.) hozzávetőleg 7-10 db gépjármű parkolására van lehetőség. Tekintettel arra, hogy a társasházban 27 lakás található – és tapasztalatok alapján nem ritka a lakásonként 2-3 autó megléte – ez a parkolóhely szám kevésnek bizonyul, melynek következtében a lakók a Vásárcsarnok környékén lévő közterületi fizetőparkolókban tudnak parkolni.

A fizetőparkolók működésének és igénybevételének rendjéről szóló 21/2012. (V.10.) önkormányzati rendelet 3. melléklete tartalmazza a fizető parkoló övezetben lévő kedvezményes használatra jogosító lakóingatlanok összefoglaló címjegyzékét. Ez alapján az üzemeltető kizárólag a mellékletben felsorolt ingatlanok lakóinak adhatja ki a helyben lakók kedvezményes bérletjegyét, mellyel a lakásukhoz közeli parkolóban időkorlátozás nélkül várakozhatnak.

Tekintettel arra, hogy a fenti rendelet 1. mellékletében az 52. sorszámú Vásárcsarnok és környéke parkoló közvetlen a nevezett társasház szomszédságában van, és mivel a korábban jelzett darabszámú gépjármű parkolására az ingatlan melletti parkolóban nincs lehetőség, ezért javasolom, hogy a Szent Márton u. 51. sz. alatti ingatlan kerüljön be a rendelet 3. mellékletében felsorolt ingatlanok címjegyzékébe, ezzel biztosítva annak lehetőségét, hogy a lakók a Vásárcsarnok és környéke parkolóhelyen a rendeletben meghatározott feltételek és díj megfizetése mellett jogosulttá válnak a helyben lakók kedvezményes bérletjegyének kiváltására.

A jogalkotásról szóló 2010. évi CXXX. törvény 17. §-a szerint a jogszabály előkészítője előzetes hatásvizsgálat elvégzésével felméri a szabályozás várható következményeit. A törvény 18. §-a szerint a jogszabály tervezetéhez a jogszabály előkészítője indokolást csatol.

Az előzőek figyelembevételével elkészített módosító rendelet, indokolás, hatásvizsgálati lap az előterjesztés mellékleteit képezik.

Kérem a Tisztelt Közgyűlést, hogy az előterjesztést megtárgyalni, a rendeletmódosítást elfogadni szíveskedjék.

**Szombathely, 2024. február „ ”**

 **/: Dr. Nemény András :/**